google/wiki40b huggingface dataset:
Metropolitan University

Metropolitan University er en engelsk betegnelse som brukes om bestemte universiteter i noen land, vanligvis om institusjoner som er utviklet fra fagskoler, høyskoler, polytekniske skoler eller community colleges som tradisjonelt tilbyr mer praktiske utdannelser og som fikk universitetsstatus i 1990-årene eller senere.
Navnet viser til at de betjener et metropolområde, altså en eller flere byer med omkringliggende områder, også kalt storbyregion eller tettsted. Begrepet metropol handler i denne sammenhengen ikke så mye om størrelsen på selve kjernebyen, og mange av disse institusjonene har selv tilhold i forsteder heller enn i selve bysenteret. Slike institusjoner har tradisjonelt ofte en mer lokal forankring med større fokus på nærområdenes utdannelses- og arbeidsmarkedsbehov, og med større mangfold i alder, etnisitet og sosioøkonomisk bakgrunn blant studentene enn ved tradisjonelle «gamle» universiteter.

Etymologi

Metropolitan (uttales på norsk/skandinavisk med trykk på a) er en korrekt, men i dag mindre brukt adjektivform av metropol på norsk og andre skandinaviske språk; sammenlign Metropolitanskolen og metropolitanbispedømme. Ordet og adjektivformen av det har kommet til de skandinaviske språkene fra latin metropolitanus, opprinnelig fra gammelgresk μητροπολίτης (mētropolítēs), uavhengig av den engelske bruken av uttrykket, og lenge før engelsk fikk den dominansen språket har i dag.

Storbritannia

I Storbritannia er metropolitan university en av de fire hovedgruppene av universiteter, og betegner flere tidligere polytekniske skoler eller andre typer fagskoler som fikk status som såkalte nye universiteter etter 1992. Disse institusjonene hadde tradisjonelt fokus på praktiske utdannelser som ingeniør-, lærer-, sykepleier- og sosialarbeiderutdannelse, og begrepet «metropol» viser til at de betjener en større tettstedsregion («metropolområde»), altså en eller flere byer og omkringliggende områder; i de fleste tilfellene har disse institusjonene tilhold i forstadsområder litt utenfor kjernen av den «hovedbyen» de har navn etter. Blant disse institusjonene i Storbritannia er London Metropolitan University (en videreføring av Polytechnic of North London og City of London Polytechnic), Leeds Beckett University (tidligere Leeds Metropolitan University og før det Leeds Polytechnic), Manchester Metropolitan University (tidligere Manchester Polytechnic) og Cardiff Metropolitan University.

USA

Metropolitanuniversiteter er også en kjent modell i USA, som en form for universiteter som fokus på de lokale behovene for arbeidskraft i en større tettstedsregion. Ifølge University of Arkansas er studentgrunnlaget mer sammensatt for slike universiteter ved at studentene blant annet er eldre og mer sammensatt etnisk og sosio-økonomisk.

Norden

Begrepene «metropol» og «metropolitan» brukes også i flere utdannelsesinstitusjoner i Norden. Blant disse er Metropolitanskolen og Professionshøjskolen Metropol i Danmark, Oslomet – storbyuniversitetet (engelsk: Oslo Metropolitan University) i Norge og Metropolia-universitetet i Finland.
Juan Fernando Quintero

Landslaget

Den 2. juni 2014 ble Quintero tatt ut i Colombias 23-mannstropp til VM i Brasil 2014. Han debuterte i VM mot Elfenbenskystens i den andre kampen i gruppespillet. Han ble byttet inn for Victor Ibarbo i det 53 minutt, og scoret 2-0 målet i det 70 minutt. Colombia vant kampen 2-1.
Han ble tatt ut i Colombias tropp til VM i fotball 2018 i Russland.
Ctrl+Alt+Del (tegneserie)

Ctrl+Alt+Del er en spillrelatert online tegneserie og animert serie, skrevet av Tim Buckley. Den hadde premiere 23. oktober 2002.

Karakterene

Ethan er en 25 år gammel mann, spillfanatiker, amatørkunstner og tidligere Everquest-avhengig. Hans ofte meningsløse, rare og til og med sprøe ideer er tegneseriens hovedfokus. Jobber i spillbutikken GameHaven.
Lucas er romkameraten til Ethan, og er en mer roligere og sarkastisk person. Han er noe slapp, og foretrekker et spill fremfor arbeid. Lucas er en programmerer, og jobber i en PC-butikk.
Lilah er Ethans forlovede og profesjonell gamer. Ulikt Ethan er hun rolig, smart og ansvarlig.
Zeke er Xbox-en som Ethan bygde om til en antropomorfistisk robot.

Handling

Serien tar for seg Ethan, hovedkarakteren og en svært eksentrisk spillegal, samt romkameraten Lucas, som alltid strever med å holde Ethans sprø ideer i sjakk. Sammen med Ethans kjæreste, Lilah, ender de alle tre stadig i utrolige situasjoner som webserien forteller gjennom bruk av referanser til moderne spill og popkultur.
Den 23. november 2012 kunngjorde Tim Buckley, webseriens forfatter, at hovedplottet i serien ville ta slutt. Fremover var det meningen at fokuset skulle rette seg mot karakterene Player 1, 2, 3 og 4, som tidligere hadde et fåtall med entréer i hovedserien. Til tross for dette kom Tim Buckley med nok et utsagn den 3. mai 2014 at hovedplottet som inkluderte Ethan, Lilah og Lucas ville fortsette.
Dialog (filmlyd)

Avspilling på hjemmekinosystemer

På alle standarder innen flerkanals hjemmekino brukes den midtre, senterhøyttaleren til å spille av dialog i film. Dette er for å gi en realistisk følelse av hvor lyden kommer fra, samt at det avlaster de andre høyttalerne.
VM i turn 1983

Det 22. verdensmesterskapet i turn ble arrangert i perioden 23. til 30. oktober 1983, i Budapest i Ungarn.
Strandsamel

Utseende

En flerårig urt med skruestilte blad som blir 10 til 30 cm høy. Noen av bladene er samlet i en rosett ved bakken. Bladene er omvendt eggformet og smalner av mot bladfestet. De er tjukke og blågrønne. Planten har små hvite blomster i en endestilt klase. Blomstene er samkronet og emtallige. Den har 5 reduserte sterile støvbærere rett innenfor begerbladene i tillegg til de vanlige støvbærerne.
Strandsamel er salttolerant, og vokser gjerne på steder med salt i jorda
Bird strike

Bird strike (el. birdstrikes) er en betegnelse for kollisjoner mellom fugler og fly.
Bird strikes kan ha voldsomme konsekvenser, og selv små fuglers kollisjoner med jetmotorer fra store fly, kan resultere i omfattende ødeleggelser og kan gjøre nødlandinger nødvendige. Forekomster av våtmark nær flyplasser øker tilstedeværelsen av fugler, og øker tilsvarende risikoen for kollisjoner mellom fly og fugler. Den største risikoen ligger ved start og spesielt landing, hvor flyene befinner seg i lav høyde. Derfor bygges gjerne rullebanene ofte retning vekk fra slike områder.
Dicronocephalus bowringi

Utseende

En middelsstor (23-30 millimeter), grågult bestøvet gullbasse, bunnfargen er svart men dette er vanligvis bare synlig i et par smale lengdestriper på pronotum (når ikke til bakkanten), på scutellum og et par flekker på dekkvingene. Kroppen er tett dekket med matt bestøvning. På hodet har hannene to nokså lange, krumme, forgrenede horn som ligner mye på et hjortegevir. Pronotum er ovalt (avrundede bakhjørner) med to blanke, svarte lengdestriper. Dekkvingene har en krum, svart strek på "skuldrene". Beina, særlig forbeina, er lange. På beina er lårene og leggene på forbeina svarte, de øvrige leddene rødlige.

Levevis

Larvene utvikler seg i jorda. Hunnen samler friske blader, som hun ruller sammen, legger et egg på og begraver. Hannenes forlengede forbein og horn tyder på at de kjemper om hunnene.

Utbredelse

Arten er utbredt i Kina (Sichuan).
MS «Storsjø»

MS «Storsjø» var en fraktebåt som gikk i Storsjøen og Oppstadåa i Odalen fra 1905 til 1926.
MS «Storsjø» ble bygd i 1905 ved Drammen Jernstøberi & Mek. Verksted. Motoren var av merket Heyerdahl & Co. Denne motoren ble senere byttet ut med en større type, for at båten skulle gå fortere. Jomfruturen var 17. mai 1905.
Ombord i båten var det salong til passasjerene, både dame- og herresalong, samt krakker på dekk.
Varer kom til Skarnes med jernbane og ble fraktet med MS «Storsjø» videre til butikkene i Nord-Odal og Oppstad. Båten fraktet så returvarer fra Nord-Odal og Oppstad som skulle med jernbane videre til Kristiania (Oslo). Det var ofte dyr som ble sendt med MS «Storsjø».
Ettersom vannstanden forandret seg i løpet av året, hadde MS «Storsjø» problemer med å komme under Osbrua på Os ved høy vannstand, og ved lav vannstand var det for grunt i Songnessjøen og igjennom Hanorsundet. Derfor ble det mudret for å komme frem både i Songnessjøen og Hanorsundet.
MS «Storsjø» var en flott attraksjon og et stort fremskritt for Nord-Odal i tiden 1905 til 1926. På høsten 1926 ble båten lagt i opplag og ble liggende til 1937. Da ble den hugget opp av Hamar Jernstøperi. Dette fordi biltransporten nå hadde blitt enklere, raskere og billigere.
Danmarks kommuner

Kommunereformer

Siden 1958 har kommuneorganiseringen i Danmark gjennomgått to større og grunnleggende reformer, og en rekke mindre reformer. I 1965  hadde Danmark 1 345 kommuner. Som følge av disse reformene, ble antall kommuner redusert til 98 i 2007.

Kommunalreformen i 1970

Den danske Kommunalreformen i 1970 var den største av en rekke reformer som hadde pågått siden 1958. Lignende reformer fant også sted i Norge i 1964, og i Sverige i årene 1952 og 1971. Gjennom en rekke kommunesammenslåinger, ble antallet kommuner i Danmark gradvis redusert fra 1 345 i 1965 til 1 098 i 1970.
Den 1. april 1970 ble 1 098 kommuner slått sammen eller videreført i 277 nye kommuner. Kommunene var organisert i amt. I reformen ble også antallet amt redusert fra 24 til 14. Etter denne reformen hadde to kommuner også amtsstatus – København kommune og Frederiksberg kommune.
Den 1. april 1974 ble antallet redusert til 275, da Sengeløse kommune ble en del av Høje-Taastrup kommune, og Store Magleby ble en del av Dragør kommune. Den 1. januar 2003 ble antallet redusert til 271, ved at Bornholms fem kommuner (Allinge-Gudhjem, Hasle, Neksø, Rønne og Åkirkeby) ble slått sammen med Bornholms amt til én ny regionskommune. Den 1. januar 2006 hadde Danmark 270 kommuner, da Marstal kommune og Ærøskøbing kommune ble slått sammen til Ærø kommune.

Strukturreformen i 2007

I Strukturreformen i 2007 ble 270 kommuner sammenslått eller videreført i 98 nye kommuner. Den nye «idealkommunen» har ifølge partiene bak reformen minst 30 000 innbyggere. Samtidig ble 13 amt erstattet av 5 nye regioner.
Ved denne reformen falt alle amtsfunksjoner bort – også for København, Frederiksberg og Bornholm.
Ved reformen i 2007 oppnevnte forlikspartiene – Venstre, Konservative og Dansk Folkeparti – en egen oppmann som skulle undersøke tvistesaker eller protester ute i kommunene, og som kunne foreslå lokale folkeavstemninger eller tvangstiltak.
Kommunene kunne til en viss grad unngå sammenslåing dersom de inngikk vidtgående samarbeidsavtaler med en eller flere nabokommuner. Mindre øyer som ønsket å forbli en separat kommune inngikk ofte spesielle øy-samarbeidsavtaler.
S-Video

Separat video, forkortet S-Video også kjent som Y/C er et analogt videosignal som transporterer video som to separate kanaler (lysstyrke og farger) til forskjell fra kompositt video som har både lysstyrke og farger samlet på en to-tråds kabel. S-Video brukes oftest til å formidle 480i og 576i oppløst video, dvs. standard definisjons video. Lyd blir ikke transportert i denne kabelen. Videostandarden ble introdusert i 1979.
S-Video og lyd kan bli transportert gjennom SCART, men det er ikke del av den originale SCART standarden og ikke alle SCART-kompatible enheter støtter S-Video av denne grunn. De fleste TV-apparater eller videospillere med SCART støtter faktisk ikke S-Video som resulterer i et svart-hvitt bilde om du tilkobler S-Video via SCART fordi bare den ene kanalen av de to kanalene fører frem (lys, men ikke farge-kanalen). Et svart-hvitt bilde kan også være en indikasjon på en inkompatibel fargekoding, f.eks. NTSC video vist på et PAL-apparat.
Et enkelt «hack» gjør det mulig å vise farger på et apparat som ikke støtter S-Video over SCART. Dette gjøres ved å koble sammen pin 15 og 20 på SCART-kontakten. Dette vil vise et komplett bilde, men ikke med optimal kvalitet.
Studentsamskipnaden i Hedmark

Studentsamskipnaden i Hedmark (SiH) var en av Norges studentsamskipnader og ble opprettet i 1988. SiH dekket velferdsbehovene til studenter ved Høgskolen i Hedmark. 
SiH var en selveiende institusjon der styret var øverste beslutningsorgan. Styret bestod av åtte representanter; fire studentrepresentanter, to representanter for høgskolen og to representanter for de ansatte. Studentene hadde flertall, gjennom styreleders dobbeltstemme. Virksomheten stod under tilsyn av Kunnskapsdepartementet, og var underlagt lov om studentsamskipnader.
Alle studenter ved Høgskolen i Hedmark (HH) betalte semesteravgift til SiH. Semesteravgiftens størrelse ble fastsatt av SiHs styre innenfor rammer fastsatt av Kunnskapsdepartementet. Andre inntekter for samskipnaden var en mindre andel statsstøtte via Kunnskapsdepartementet, og inntekter fra egen virksomhet, for eksempel boligene og bokhandlene.
En andel av semesteravgiften til SiH ble tildelt de fem studentrådene ved høgskolen. Dette var en basisstøtte SiH hadde vedtatt å gi for å støtte opp om studentdemokratiet ved Høgskolen i Hedmark. Av semesteravgiften gikk også 35 kroner hvert semester til Norsk Studentorganisasjon (NSO).
SiHs hovedoppgave var å ta seg av interesser knyttet til studentenes velferdsbehov. Virksomheten var organisert i fem avdelinger som omfattet bygging og drift av boliger, drift av barnehager, kantiner, bokhandel/servicekontorer og sosial rådgivningstjeneste samt støtte til studentsosial/kulturell virksomhet i miljøet.
Den 1. januar 2017 ble SiH slått sammen med Studentsamskipnaden i Oppland til Studentsamskipnaden i Innlandet.
Laothoe amurensis

Utseende

En ganske stor (vingespenn 75 – 95 mm), grå sommerfugl, ligner sterkt på ospesvermer bortsett fra at den mangler det rustrøde feltet ved roten av bakvingen. Larven ligner også sterkt på ospesvermerens larve, den forekommer i to fargevarianter, en blekt blågrønn og en mørkegrønn. Den skiller seg fra ospesvermeren ved at den har et par knøler på ryggen av andre kroppsledd.

Levevis

Som andre Smerinthinae tar ikke de voksne sommerfuglene til seg næring, men de drikker vann. Larvene lever omtrent utelukkende på osp, der de i Sibir kan bli så tallrike at de gjør skade på skogen.

Utbredelse

L. amurensis finnes fra Sør-Finland, Baltikum og det østlige Polen i vest til Stillehavet (Kina og Japan) i øst. I Vest-Europa blir den erstattet av ospesvermeren, i det sørlige Kina av Laothoe sinica.
Grunnkretser i Vang kommune

Grunnkretser i Vang kommune er delområder og grunnkretser som seksjonerer Vang kommune, Oppland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Alice Eve

Karriere

Alice Eve startet sin karriere i 2004, og allerede i 2006 fikk hun sin første hovedrolle i en film, i Starter for 10 (2006), en britisk romantisk komedie med James McAvoy og Rebecca Hall. Senere samme år spilte hun en ny hovedrolle i nok en britisk film, nemlig Big Nothing med David Schwimmer og Simon Pegg. Hun var også med i assemble-dramaet Crossing Over (2009) før hun fikk sin hittil største rolle som Molly i den romantiske komedien She's Out of My League med Jay Baruchel. Etter det dukket hun opp i Sex and the City 2.
I 2012 var hun å se på kino i James McTeigues The Raven. John Cusack spilte der hovedrollen som forfatteren Edgar Allan Poe. Filmen hadde premiere den 18. mai på norske kinoer. I Men in Black 3, en oppfølger som nok en gang har Will Smith og Tommy Lee Jones i hovedrollene, spilte hun «unge Agent O». Emma Thompson framstilte den eldre utgaven av den samme agenten. I 2013 har hun landet en rolle i oppfølgeren til Star Trek (2009).
Padling under Europalekene 2015

Padling under Europalekene 2015 ble arrangert i Baku fra 14. til 16. juni.
Sagfjorden (Sør-Varanger)

Sagfjorden (nordsamisk: Málesvuotna) er en fjordarm av Varangerfjorden i Sør-Varanger kommune i Finnmark. Fjorden har innløp på sørsiden av Sagfjordneset og strekker seg 1,5 kilometer sørvestover til enden av fjorden.
Det er ingen bosetninger ved fjorden.
Hubaekje

Bakgrunn

Silla opplevde flere opprør mot slutten av 800-tallet. Ett av disse var iverksatt av Gyeon Hwon som angrep Mujinju i 892. Mange av opprørene kom som en følge av Sillas beslutning om å med tvang samle inn skatter fra bondestanden i 889 (Lee, 1984, p. 98). På denne tiden ble det meste av den politiske makten i landet holdt av lokalt adelskap, som ikke hadde særlig lojalitet overfor sentralmakten. Dermed var det enkelt for opprørere ledet av misfornøyde militære ledere å få lokal støtte.
Hubaekje forsøkte å etablere seg som etterfølgeren til den tidligere kongedømmet Baekje som omfattet den sørvestre delen av Koreahalvøya inntil det ble erobret av Silla i 660.

Militære affærer

Det meste av sin eksistens var Hubaekje plaget av Wang Geons skipsraid i Najuregionen. Dette forstyrret handelen med de sørlige kinesiske kongedømmene.
Hubaekje hadde en betydelig militær styrke og Lee (1984, p. 99) skriver om Gyeon Hwon at «Hadde ikke Gung Ye og Wang Geon stått i veien ville han ikke hatt særlige problemer med å erobre Silla». Hubaekje var på sitt mektigste i 927 og angrep samme år Sillas hovedstaden Gyeongju, drepte kong Gyeongae og innsatte kong Gyeongsun som ny konge. Før angrepet hadde Silla bedt Goryeo om hjelp. Wang Geon ankom med en stor hær like etter at Gyeongju ble erobret. De to armeene møttes nær Palgongfjellet i dagens Daegu. Wang Geons styrker talte vel 10 000. Hubaekje triumferte og Wang Geon klarte bare å unnslippe takket være general Shin Sung-gyeom og Kim Nak som begge ofret livet.  
I 930 møttes de to armeene igjen i Slaget om Gochang nær Andong og da vant Goryeohæren. Hubaekje ble presset tilbake til sitt kjerneland, der de led ytterligere tap ved Hongseong i 934.

Diplomati

Wang Geon forsøkte å opprettholde sin legitimitet gjennom diplomatiske forbindelser med det nordlige Kina. Gyeon Hwon forsøkte å gjøre det samme ved å opprettholde diplomatiske forbindelser til herskerne i det sørlige Kina, spesielt Wuyue. Fordi Hubaekjes eksistens i store trekk sammenfalt med den turbulente fem dynastiers og ti kongedømmers tid i Kina, og ingen av sidene klarte å utvikle forbindelsene til å omfatte militær støtte.

Nedgang

Etter at han ble avsatt av sine sønner og flyktet til Goryeo i 935 ble Gyeon Hwon selv hærsjef og ledet Goryeo-hæren mot Hubaekje. Sammen med Wang Geon, skriver Samguk Yusa at han ledet en hær på 100 000 mot sitt tidligere kongedømme . Goryeo og Hubaekje-hærene møttes ved Seonsan ved dagens Gumi i Nord-Gyeongsang i 936 der Hubaekjes styrker ble knust. Hubaekje falt som en følge av dette samme år, bare ett år etter at kong Gyeongsun hadde overgitt Silla til Wang Geon. Slaget ved Seonsan markerte også slutten på perioden senere tre kongedømmer.
I sin karakteristiske og forsonende stil gav Wang Geon en adelstittel til Singeom. Singeoms yngere brødre Yanggeom og Yonggeom ble klandret for statskuppet i 935 og ble dømt og sendt i eksil.
Seriefråtsing

Seriefråtsing er å se et stort antall episoder av en TV- eller filmserie i et sammenhengende tidsperiode. Selv om seriefråtsing kunne forekomme da VHS, DVDer var dominerende medium for film og serier, ble fenomenet først allment kjent da strømmetjenester for nett-TV, film og serier la til rette for å se mange episoder sammenhengende, i stedet for å se hver episode når TV-selskapet hadde episoden på sendeskjemaet. Seriefråtsing er særlig nevnt i sammenheng med strømmetjenestene Netflix' og HBOs vekst.  
Ordet stammer fra engelsk binge-watching som ble kjent på 2010-tallet. I november 2015 satte ordboka Collins English Dictionary binge-watch som årets ord. Ordet stimtitting er også foreslått som norsk avløserord, men har ikke slått an.
Supermarine Nanok

Supermarine Nanok var et britisk tre-motors todekker sjøfly bygget av Supermarine. Det ble bygget for å møte krav fra Den kongelige danske marine for et fly som kunne frakte og skyte ut torpedoer. Den eneste prototypen som ble bygget ble bygget om til en privat air yacht og fikk navnet Supermarine Solent.

Konstruksjon og utvikling

Nanok (inuit: «Isbjørn») var en tre-motors utvikling av Supermarines vellykkede Southampton sjøfly, konstruert for møte et dansk krav om et torpedofly. En prototype ble bestilt 17. juni 1926, og  fløy første gang 21. juni 1927. Prøveflyvningen var skuffende og tross modifiseringer svarte ikke flyet til de forventede krav og ble forkastet av Danmark.
Flyet ble derfor bygget om til et 12-seters sivilt forretningsfly for den irske bryggerimagnat Arthur Ernest Guinness og omdøpt til Supermarine Solent.

Flyet i bruk

Supermarine Solent fikk sitt luftdyktighetsbevis 5. september 1928. Det ble benyttet til hyppige flyvninger mellom England og eiernes hjem nær Lough Corrib i County Galway, Irland. Det forble i bruk til det ble hugget opp i 1934.
The Sisterhood of the Traveling Pants

Handling

Filmens søstre er de fire bestevennene «Bridget», «Carmen», «Lena» og «Tibby». De finner et par jeans som merkelig nok passer til dem alle fire til tross for at de ikke bruker samme størrelse. I løpet av sommerferien skiller de lag, men de får alle bruke jeansen en stund før de sender den videre.

Om filmen

Filmen bygger på Ann Brashares bok The Sisterhood of the Traveling Pants.
Panagaeus cruxmajor

Utbredelse

Panagaeus cruxmajor finnes i Europa, østover til Asia til Kaukasus. I Nord-Afrika og Midtøsten, øst til Irak. Den er også registrert fra Norge.

Utseende

Panagaeus cruxmajor er mellom 7,5-9 millimeter lang.  Antennens fjerde ledd med fine korte hår og en lang børste/børster i spissen. Dekkvingene er svarte med fire store rød-orange flekker, Disse danner et mørkt kors på dekkvingene, noe som har gitt billens dens navn. Dekkvingene har også fin kort hårbekledning. (Krever forstørrelse for å se).

Levevis

Panagaeus cruxmajor er ikke spesielt vanlig, den finnes på fuktige vegetasjonsrike enger, gjerne i nærheten av vann, langs havstrender og lignende.  
Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.